KOMISIJOS SPRENDIMAS
2008 m. kovo 25 d.
kuriuo nustatoma, kokį metilbromido kiekį nuo 2008 m. sausio 1 d. iki gruodžio 31 d. leidžiama sunaudoti būtiniausioms reikmėms Bendrijoje pagal Reglamentą (EB) Nr. 2037/2000 dėl ozono sluoksnį ardančių medžiagų
(pranešta dokumentu Nr. C(2008) 1053)
(Tekstas autentiškas tik lenkų ir ispanų kalbomis)
(2008/320/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. birželio 29 d. Europos Parlamento ir Tarybos reglamentą (EB) Nr. 2037/2000 dėl ozono sluoksnį ardančių medžiagų (1), ypač į jo 3 straipsnio 2 dalies ii punktą,
kadangi:
(1)
Pagal Reglamento (EB) Nr. 2037/2000 3 straipsnio 2 dalies i punkto d papunktį ir 4 straipsnio 2 dalies i punkto d papunktį nuo 2004 m. gruodžio 31 d. draudžiama gaminti, importuoti ir pateikti į rinką metilbromidą bet kokiam naudojimui, išskyrus tam tikras kitas reikmes (2), tarp jų ir būtiniausias, numatytas 3 straipsnio 2 dalies ii punkte ir atitinkančias Monrealio protokolo šalių Sprendime IX/6 nustatytus kriterijus ir visus kitus susijusius kriterijus, dėl kurių susitaria šalys. Dėl būtiniausių reikmių daromos išimtys - tai ribotos leidžiančios nukrypti nuostatos, leidžiančios per trumpą laikotarpį priimti alternatyvius sprendimus.
(2)
Sprendime IX/6 nurodoma, kad metilbromido naudojimas laikomas „būtinu“ tik tuo atveju, kai prašymo teikėjas nustato, kad metilbromido trūkumas tai konkrečiai reikmei patenkinti labai pakenktų rinkai ir kad nėra jokių alternatyvių techniškai ir ekonomiškai tinkamų sprendimų ar naudotojui prieinamų pakaitalų, kurie būtų nekenksmingi aplinkai ir sveikatai bei pagal aplinkybes tiktų prašyme nurodytoms kultūroms. Be to, gaminti metilbromidą ir, jei reikia, naudoti jį būtiniausioms reikmėms turėtų būti leidžiama tik jei buvo imtasi visų techniškai ir ekonomiškai įmanomų priemonių, siekiant kuo labiau sumažinti būtiną metilbromido naudojimą ir bet kokį jo išmetimą į aplinką. Prašymo teikėjas taip pat turėtų įrodyti, kad yra dedamos būtinos pastangos, siekiant įvertinti ir pateikti į rinką šalies reguliavimo institucijų patvirtintus alternatyvius sprendimus bei pakaitalus, ir kad yra vykdomos tyrimų programos alternatyviems sprendimams ir pakaitalams surasti ir pritaikyti.
(3)
Komisija gavo šešis prašymus leisti naudoti metilbromidą būtiniausioms reikmėms iš dviejų valstybių narių - Lenkijos (12 995 kg) ir Ispanijos (232 151 kg). Iš viso paprašyta leisti panaudoti 245 146 kg.
(4)
Siekdama apibrėžti, kokį metilbromido kiekį leisti panaudoti būtiniausioms reikmėms 2008 m., Komisija pritaikė Sprendime IX/6 pateiktus kriterijus ir Reglamento (EB) Nr. 2037/2000 3 straipsnio 2 dalies ii punkto nuostatas. Komisija, pasikonsultavusi su valstybėmis narėmis, nustatė, kad nuo tada, kai buvo pateikti valstybių narių prašymai leisti naudoti metilbromidą būtiniausioms reikmėms, Bendrijoje buvo rasti tinkami alternatyvūs sprendimai ir juos imta plačiai naudoti daugelyje Monrealio protokolo šalių. Todėl Komisija nusprendė 2008 m. leisti panaudoti 212 671 kg metilbromido būtiniausioms valstybių narių, kurios paprašė leisti naudoti metilbromidą, reikmėms patenkinti. Šis kiekis sudaro 1,1 % 1991 m. Europos bendrijoje sunaudoto metilbromido kiekio, taigi daugiau nei 98,9 % metilbromido buvo pakeista alternatyviomis priemonėmis. Būtiniausių reikmių kategorijos atitinka nustatytąsias Monrealio protokolo šalių devynioliktajame posėdyje (3) priimto Sprendimo XIX/9 A lentelėje.
(5)
3 straipsnio 2 dalies ii punkte taip pat reikalaujama, kad Komisija apibrėžtų naudotojus, kurie gali pasinaudoti šia išimtimi dėl būtiniausių reikmių. Kadangi 17 straipsnio 2 dalyje reikalaujama, kad valstybės narės nustatytų būtiniausius kvalifikacinius reikalavimus metilbromidą naudojantiems darbuotojams, ir kadangi fumigacija yra vienintelė reikmė, Komisija nusprendė, kad fumigaciją metilbromidu atliekantys subjektai yra vieninteliai valstybių narių siūlomi metilbromido naudotojai, kuriems Komisija leidžia naudoti metilbromidą būtiniausioms reikmėms. Fumigaciją atliekantys subjektai yra kvalifikuoti saugiai naudoti metilbromidą; valstybės narės yra nustačiusios tvarką, pagal kurią jos nustato valstybės teritorijoje fumigaciją atliekančius subjektus, kuriems yra leista naudoti metilbromidą būtiniausioms reikmėms.
(6)
Sprendime IX/6 nurodoma, kad gaminti metilbromidą ir jį naudoti būtiniausioms reikmėms turėtų būti leidžiama tik tada, kai nepakanka sukauptų jo atsargų arba recirkuliuoto metilbromido atsargų. 3 straipsnio 2 dalies ii punkte nurodoma, kad gaminti ir importuoti metilbromidą leidžiama tik tada, kai nė viena šalis neturi recirkuliuoto arba regeneruoto metilbromido. Vadovaudamasi Sprendimu IX/6 ir 3 straipsnio 2 dalies ii punktu, Komisija nustatė, kad yra 6 296,744 kg metilbromido atsargų, kurias galima panaudoti būtiniausioms reikmėms.
(7)
4 straipsnio 2 dalies ii punkte nustatyta, kad pagal 4 straipsnio 4 dalies reikalavimus po 2005 m. gruodžio 31 d. įmonėms, kurios negamina ir neimportuoja metilbromido, draudžiama jį pateikti į rinką ir naudoti. 4 straipsnio 4 dalyje nurodoma, kad 4 straipsnio 2 dalis netaikoma kontroliuojamų medžiagų pateikimui į rinką ir naudojimui, jei jos naudojamos pagal 3 straipsnio 2 dalį nustatytų naudotojų būtiniausioms reikmėms, kurioms išduota licencija, tenkinti.
Todėl teikti metilbromidą į rinką ir naudoti jį būtiniausioms reikmėms po 2007 m. gruodžio 31 d. bus leidžiama ne tik gamintojams ir importuotojams, bet ir 2008 m. Komisijos užregistruotiems fumigaciją atliekantiems subjektams. Paprastai fumigaciją atliekantis subjektas prašo importuotojo importuoti ir tiekti metilbromidą. 2007 m. Komisijos užregistruotiems fumigaciją atliekantiems subjektams, naudojantiems metilbromidą būtiniausioms reikmėms, bus leidžiama į 2008 m. perkelti visą likusį metilbromido kiekį, kuris nebuvo panaudotas 2007 m. (toliau - atsargos). Europos Komisija nustatė licencijavimo tvarką, leidžiančią išskaičiuoti tokias metilbromido atsargas prieš importuojant ar pagaminant papildomą metilbromido kiekį, skirtą būtiniausioms reikmėms tenkinti 2008 metais.
(8)
Atsižvelgiant į tai, kad metilbromidas pradedamas naudoti būtiniausioms reikmėms nuo 2008 m. sausio 1 d. ir siekiant užtikrinti, kad bendrovės ir veiklos vykdytojai galėtų pasinaudoti šia licencijų sistema, tikslinga šį sprendimą taikyti nuo tos pačios dienos.
(9)
Šiame sprendime numatytos priemonės atitinka Reglamento (EB) Nr. 2037/2000 18 straipsniu įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Nuo 2008 m. sausio 1 d. iki gruodžio 31 d. Ispanijos Karalystei ir Lenkijos Respublikai leidžiama iš viso sunaudoti 212 671 kg metilbromido būtiniausioms reikmėms; konkretūs metilbromido kiekiai ir reikmių kategorijos nurodytos 1-2 prieduose.
2 straipsnis
Kiekvienos valstybės narės kompetentingos institucijos deklaruotos likusios atsargos, kurias galima naudoti būtiniausioms reikmėms, išskaičiuojamos iš kiekio, kurį leidžiama importuoti ar pagaminti tos valstybės narės būtiniausioms reikmėms tenkinti.
3 straipsnis
Šis sprendimas taikomas nuo 2008 m. sausio 1 d. ir nustoja galioti 2008 m. gruodžio 31 d.
4 straipsnis
Šis sprendimas skirtas Ispanijos Karalystei ir Lenkijos Respublikai.
Priimta Briuselyje, 2008 m. kovo 25 d.